Batas ng agham

Ang mga **batas siyentipiko** o **batas ng agham** ay mga pahayag, batay sa paulit-ulit na mga eksperimento o obserbasyon, na naglalarawan o naghuhula ng isang hanay ng mga natural na penomena.  May magkakaibang gamit ang katawagang *batas* sa maraming kaso (tinataya, tumpak, malawak, o makitid) sa lahat ng larangan ng natural na agham (pisika, kimika, astronomiya, heosiyensiya, biyolohiya). Nabuo ang mga batas mula sa datos at maaaring higit pang paunlarin sa pamamagitan ng matematika; sa lahat ng kaso direkta o hindi direkta sila na batay sa ebidensyang emperikal. Nauunawaan sa pangkalahatan ang mga ito na tuwirang sumasalamin, kahit na hindi nila tahasang iginiit, ang mga sanhi na ugnayang saligan sa realidad, at natuklasan sa halip na imbento.

Binubuod ng mga batas siyentipiko ang mga resulta ng mga eksperimento o obserbasyon, kadalasan sa loob ng isang partikular na saklaw ng aplikasyon. Sa pangkalahatan, hindi nagbabago ang katumpakan ng isang batas kapag ginawa ang isang bagong teorya ng nauugnay na penomena, subalit sa halip ang saklaw ng aplikasyon ng batas, dahil hindi nagbabago ang matematika o pahayag na kumakatawan sa batas. Tulad ng iba pang mga uri ng kaalamang pang-agham, hindi nagpapahayag ng ganap na katiyakan ang mga batas sa agham, gaya ng ginagawa ng mga teorema o pagkakakilanlan sa matematika. Ang isang siyentipikong batas ay maaaring kontrahin, paghigpitan, o palawigin ng mga obserbasyon sa hinaharap.

Ang isang batas ay kadalasang mabubuo bilang isa o ilang mga pahayag o ekwasyon, upang mahuhulaan nito ang resulta ng isang eksperimento. Ang mga batas ay naiiba sa mga hipotesis at postulado, na iminungkahi sa panahon ng prosesong siyentipiko bago at sa panahon ng pagpapatunay sa pamamagitan ng eksperimento at pagmamasid. Hindi mga batas ang mga hipotesis at postulado, dahil hindi pa napatunayan ang mga ito sa parehong antas, bagama't maaari silang humantong sa pagbabalangkas ng mga batas. Mas makitid sa saklaw ang mga batas kaysa sa mga siyentipikong teorya, na maaaring magsama ng isa o ilang mga batas. Tinutukoy ng agham ang pagkakaiba ng batas o teorya sa katotohanan. Ang pagtawag sa isang batas bilang isang katunayan ay malabo, isang labis na pahayag, o isang ekwibiko. Higit na tinalakay sa pilosopiya ang likas na katangian ng mga batas na pang-agham, subalit sa esensya, simpleng mga konklusyong empirikal ang mga batas pang-agham na naabot ng pamamaraang siyentipiko; nilalayon ng mga ito na hindi kargado ng mga ontolohikal na pangako o mga pahayag ng mga ganap na lohikal.

## Pangkalahatang-ideya 
Ang isang siyentipikong batas ay palaging nalalapat sa isang sistemang pisikal sa ilalim ng paulit-ulit na mga kondisyon, at nagpapahiwatig ito na mayroong isang sanhi ng relasyon na kinasasangkutan ng mga elemento ng sistema. Ang tunay at mahusay na nakumpirma na mga pahayag tulad ng "Ang merkuryo ay likido sa karaniwang temperatura at presyon" ay itinuturing na masyadong partikular upang maging kuwalipikado bilang mga siyentipikong batas. Ang isang pangunahing problema sa pilosopiya ng agham, na mababakas kay David Hume, ay ang pagkilala sa mga relasyon ng sanhi (gaya ng mga ipinahihiwatig ng mga batas) mula sa mga prinsipyong lumitaw dahil sa patuloy na pagsasama.

Ang mga batas ay naiiba sa mga teoryang pang-agham dahil hindi sila naglalagay ng isang mekanismo o paliwanag ng mga penomena: ang mga ito ay mga destilasyon lamang ng mga resulta ng paulit-ulit na pagmamasid. Dahil dito, limitado ang pagkakalapat ng isang batas sa mga pangyayari na katulad ng mga sinusunod na, at maaaring matagpuan ng batas na mali kapag nagkaroon ng ektrapolasyon (mula sa datos). Nalalapat lamang ang batas ni Ohm  sa mga lineyar na *network*; nalalapat lamang ang batas ng unibersal na grabitasyon ni Newton sa mahinang mga larangan ng grabidad; ang mga unang batas ng aerodinamika, tulad ng prinsipyo ni Bernoulli, ay hindi nalalapat sa kaso ng daloy na may kompersyon gaya ng nangyayari sa paglipad na transoniko o supersoniko; nalalapat lamang ang batas ni Hooke sa pagkapuwersa sa ibaba ng hangganang elastiko; nalalapat ang batas ni Boyle na may perpektong katumpakan lamang sa perpektong gas, atbp. Ang mga batas na ito ay nananatiling kapaki-pakinabang, subalit sa ilalim lamang ng mga tinukoy na kundisyon kung saan nalalapat ang mga ito.

Maraming mga batas ang may mga anyong matematikal, at sa gayon, maaaring ihayag sa isang ekwasyon; halimbawa, ang batas ng konserbasyon ng enerhiya ay maaaring isulat bilang \Delta E = 0, kung saan ang E ay ang kabuuang dami ng enerhiya sa uniberso. Katulad nito, ang unang batas ng termodinamika ay maaaring isulat bilang \mathrm{d}U=\delta Q-\delta W\,, at ang pangalawang batas ni Newton ay maaaring isulat bilang F = {}^{dp}/{}_{dt}. Bagama't ipinapaliwanag ng mga siyentipikong batas na ito kung ano ang nakikita ng ating mga pandama, emperikal (nakuha sa pamamagitan ng obserbasyon o siyentipikong eksperimento) ang mga ito pa rin at sa gayon, hindi tulad ng mga teorema sa matematika na maaaring patunayan ng puro sa matematika.

## Katangian 
Ang mga batas siyentipiko ay karaniwang mga konklusyon batay sa paulit-ulit na mga eksperimento at obserbasyon sa agham sa loob ng maraming taon at natanggap na sa pangkalahatan sa loob ng pamayanang siyentipiko. Ang isang siyentipikong batas ay "nahihinuha mula sa mga partikular na katunayan, naaangkop sa isang tinukoy na grupo o klase ng mga penomena, at naipapahayag sa pamamagitan ng pahayag na ang isang partikular na penomena ay palaging nangyayari kung may ilang partikular na kundisyon."
* Payak. Karaniwang ipinapahayag ang mga ito sa mga tuntunin ng isang solong ekwasyong pangmatematika.
* Ganap. Wala sa uniberso ang lumilitaw na makakaapekto sa kanila.
* Kadalasan ay pagpapahayag ng mga umiiral na homoheneidad (simetriya) ng espasyo at oras.

Ang terminong "batas na siyentipiko" ay tradisyonal na nauugnay sa mga natural na agham, bagaman naglalaman din ang mga agham panlipunan ng mga batas.  Halimbawa, ang batas ni Zipf ay isang batas sa mga agham panlipunan na nakabatay sa mga estadistikang matematika. Sa mga kasong ito, maaaring ilarawan ng mga batas ang mga pangkalahatang uso o inaasahang pag-uugali sa halip na maging ganap.

## Mga batas ng pisika 
Ang mga **batas ng pisika** o **batas ng kalikasan** ay ang heneralisasyon ng agham na nakabatay sa empirikal na mga pagmamasid. Hinango mula sa, o sa mga pinatunayang hipotesis sa pamamagitan ng mga eksperimentong siyentipiko ang konklusyon ng mga batas ng kalikasan. Pundamental na layunin ng agham ang produksiyon ng isang deskripsiyong buod ng kalikasan sa anyo ng mga ganitong mga batas. Pinagkakaiba ang batas ng kalikasan mula sa kodigo legal at batas ng relihiyon, at hindi dapat ipagkamali sa konsepto ng likas na batas.

## Mga sanggunian 
Kategorya:Pamamaraang pang-agham
Kategorya:Mga prinsipyo
Kategorya:Pilosopiya ng agham
Kategorya:Kausalidad